עיריית תל אביב-יפו ומשרד האוצר מפרסמים היום (ג) קול קורא במטרה לסייע לבתי העסק הסמוכים לאתרי עבודות התחנות התת-קרקעיות של "הקו האדום" של הרכבת הקלה. מדובר בעסקים שמתמודדים עם קשיים חריגים לנוכח משך העבודות, זאת גם בהתייחס לסדר הגודל ומאפייניו הייחודיים של הפרויקט.
הקול קורא מפורסם כשלוש וחצי שנים לאחר תחילת העבודות ולא לפני שבעלי העסקים בתוואי הרכבת התלוננו על קריסת עסקים קטנים שלא יכולים לשרוד נוכח חסימת המדרכות מול החנויות שם.
לפי עיריית תל אביב משרד האוצר והם החליטו על הקמת קרן ייעודית למתן הסיוע, שתמומן בחלקים שווים ועל סך 10 מיליון שקל. לפי העירייה הקרן "תפעל בפיקוח ציבורי ובהתאם לקריטריונים ותנאים המבוססים על קריטריונים שונים הקשורים לעבודות הרכבת הקלה", אומרים בעירייה, ומחדדים ש"עסקים העומדים בתנאים המפורטים בנוהל לקבלת סיוע יגישו לעירייה בקשה אשר תיבחן על ידי ועדה ציבורית ייעודית שבראשה יעמוד מנכ"ל העירייה או מי מטעמו ואשר תכלול נציגים ממינהל הכספים, השירות המשפטי וכן נציג משרד האוצר".